Diari Oficial de la Generalitat Valenciana


Sumari del DOGV 3330, del 15-09-1998 (1998/7744)

DECRET 134/1998, de 8 de setembre, del Govern Valencià, pel qual s'estableixen ajudes econòmiques per als titulars d'explotacions agrícoles i ramaderes afectades per les tronades d'agost de 1998.
---------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1998/09/09/134/dof/vci/html**

### Dades del document

Número de DOGV
:   3330

Data del DOGV
:   15-09-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/7744


Data del document
:   09-09-1998

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

DECRET 134/1998, de 8 de setembre, del Govern Valencià, pel qual s'estableixen ajudes econòmiques per als titulars d'explotacions agrícoles i ramaderes afectades per les tronades d'agost de 1998. [1998/A7744]
  
Com a conseqüència de les fortes tronades ocorregudes en diverses comarques de les províncies de Castelló i València, i de la magnitud dels efectes de la pedregada, s'han causat greus danys en l'agricultura i la ramaderia de les zones afectades, que han deteriorat de manera considerable l'economia de moltes famílies que tenen com a principal o única font d'ingressos les rendes agràries.
  
El Govern Valencià, davant d'aquesta situació, ha decidit establir una sèrie de mesures que pal·lien, tant com siga possible, els greus efectes produïts. Aquestes mesures no suposen beneficis extraordinaris per als riscos coberts per les assegurances agràries ja que els danys que es pretén pal·liar es refereixen a l'arbrat i a la falta de produccions futures i, en el cas de la ramaderia o hivernacles, a les cobertes de les instal·lacions.
  
Amb aquestes mesures es tracta d'ajudar els titulars de petites i mitjanes explotacions perquè puguen iniciar la recuperació de l'arbrat i les tasques de la pròxima campanya amb un suport financer en condicions favorables i, en el cas d'animals morts, s'atén a la reposició de la capacitat productiva.
  
Per això, a proposta de la consellera d'Agricultura, Pesca i Alimentació i amb la deliberació prèvia del Govern Valencià, en la reunió del dia 8 de setembre de 1998,
  
DECRETE
  
Article 1
  
La Conselleria d'Agricultura, Pesca i Alimentació concedirà subvencions als titulars d'explotacions agrícoles i ramaderes situades en les zones afectades per les tronades d'agost de 1998 de les províncies de Castelló i València, en les condicions i límits establits en aquest decret.
  
Article 2
  
Les ajudes poden ser en forma de préstec subvencionat per a agricultors amb danys en els cultius que superen el 50% de la producció normal i en forma de subvenció directa per a agricultors i ramaders que s'hagen vist greument afectats en les seues infraestructures productives.
  
Article 3
  
Les ajudes als préstecs revestiran la forma de bonificació de quatre punts en el tipus d'interés dels préstecs que se sol·liciten a l'empara dels convenis que es firmen entre la Conselleria d'Agricultura, Pesca i Alimentació i les entitats financeres. Els préstecs tindran una duració de cinc anys, amb un de carència pel que fa a amortització de capital. La bonificació als interessos començarà en la data de formalització (abans del 30 de novembre de 1998) i acabarà el 30 de novembre de 2003.
  
Article 4
  
Depenent de la destinació dels préstecs, la quantia serà com a màxim:
  
a) Danys en arbrat que exigisquen arrancada i nova plantació (més del 60% d'arbres afectats de necessària reposició).
  
- Cítrics, caquis i altres fruiters de regadiu: 1.200.000 PTA/ha.
  
- Resta d'arbrat: 600.000 PTA/ha.
  
b) Danys en arbrat que exigisquen podes especials i suposen pèrdues en la producció de les pròximes campanyes.
  
- Cítrics, caquis i altres fruiters de regadiu: 1.000.000 PTA/ha
  
- Resta d'arbrat: 500.000 PTA/ha.
  
Article 5
  
Les ajudes directes es concediran per a la reposició de cobertes de plàstic en els hivernacles, cobertes de magatzems agrícoles, cobertes de granges i per a animals morts com a conseqüència directa de la tempesta.
  
L'import de les ajudes que es concediran serà com a màxim el cost de la inversió necessària per a reposar les infraestructures amb els límits unitaris següents:
  
- Hivernacles: 1.200 PTA/m² per a cobertes rígides i 500 PTA/m² per a la resta.
  
- Magatzems agrícoles i granges amb coberta de fibrociment sense aïllant: 2.500 PTA/m².
  
- Granges amb cobertes de teula o de fibrociment amb aïllant: 3.500 PTA/m².
  
- Animals: 3.200 pessetes per conilla reproductora, entenent com a equivalent un reproductor amb vuit conills per a sacrifici.
  
Article 6
  
En qualsevol cas, s'aplicarà un límit de 5.000.000 de pessetes per peticionari en concepte d'ajudes directes, i de 85.878.246 de pessetes d'import màxim de préstec subvencionable.
  
Article 7
  
Els serveis corresponents de la Conselleria d'Agricultura, Pesca i Alimentació, amb l'acreditació prèvia de la titularitat de la superfície i dels danys, facilitaran productes fungicides i cicatritzants als afectats.
  
Article 8
  
Les ajudes regulades en aquest decret seran incompatibles amb qualsevol altra que concedisquen altres organismes o institucions oficials amb la mateixa finalitat.
  
Article 9
  
Aquest decret es desplegarà per mitjà d'una ordre de la Conselleria d'Agricultura, Pesca i Alimentació, en la qual es fixaran les convocatòries i la resta de requisits dels sol·licitants, la forma i els terminis de presentació de les sol·licituds, els imports globals màxims de les ajudes i les línies pressupostàries de què depenguen.
  
DISPOSICIONS FINALS
  
Primera
  
Es faculta la consellera d'Agricultura, Pesca i Alimentació perquè firme els convenis amb les entitats financeres necessaris per al desplegament i l'aplicació d'aquest decret.
  
Segona
  
Aquest decret vigeix des de l'endemà de la publicació en el Diari Oficial de la Generalitat Valenciana.
  
València, 8 de setembre de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca I Alimentació,


Còpia Permalink ELI